  Виталий Пронин Пичи Пурга ёросысь Чурашур гуртын 40 пала коркаез. Та вакытэ отын 80 пала улӥсез, тросгес арлыдоос. Валля уез соос изьытэк потӥзы, шуыны луоз. Песянай 2 арес но 5 толэзьем нунокеныз чылкыт омыретӥ калгыны потӥллям. Сьӧразы писэй калъяськем. Гурт котырын бадӟым сик. Пичи Никита писэен шудыны кутскем, со куспын песяй сике пырыса, губи учконо кариськем. Отысь потыкуз, пумитаз лыктӥз писэй гинэ.Ышем пиналэз быдэс гуртэн утчазы. Ёросысь сяна, Ижысь югдурез утисьёс но бордазы итӥськизы. МЧС-ын ужасьёс пилоттэк лобась самолётэз но уже кутӥзы, котырысь 1,5 иськемез эскеризы. Гурт котырын пичигес ӵыпет вань, оло, отчы выем шуыса, ӵукнаяз водолазъёсты ӧтизы. Пиналэз нокытысь ӧз шедьтэ.Артысь гуртын улӥсьёс но пичи пиез утчазы. Ӵукнаяз 9 час котырын Столярово гурт котырысь, Чурашурлэсь 3-4 иськемын, бӧрдэм куара кылӥськиз. Котмем, кынмем пиналэз соку ик эмъяськон юртэ нуизы.Песянай но трос бӧрдӥз. Табере куалектэмын ни нунокъёссэ бордаз возёнлэсь. Пичи Пурга черкогуртын улӥсь нылпиосыз ужаны потӥллям, нош нылпи садэ инты шедьымтэен, пиналзэс песяйзы доры кельтӥллям.Валентина Емельянова. Теги: ПичиПурга  